PRIJEDLOG ZA JAVNO SAVJETOVANJE

GRADSKO VIJEĆE

KLASA:

UR.BROJ:

Karlovac,

Na temelju članaka 20. i 35. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19 i 57/22) i članaka 34. i 97. Statuta Grada Karlovca (Glasnik Grada Karlovca broj 9/21 - potpuni tekst, 10/22), Gradsko vijeće Grada Karlovca na \_\_\_ sjednici održanoj dana \_\_\_\_\_\_\_\_\_\_\_\_\_\_\_ 2023. godine donijelo je

**ODLUKU**

**o načinu ostvarivanja prednosti pri upisu djece u dječje vrtiće Grada Karlovca**

Članak 1.

Ovom se Odlukom uređuje način ostvarivanja prednosti pri upisu djece u Dječji vrtić Četiri rijeke i Dječji vrtić Karlovac (u daljnjem tekstu: Dječji vrtić), kojima je osnivač Grad Karlovac, a temeljem Zakona o predškolskom odgoju i obrazovanju.

Članak 2.

Prednost pri upisu u Dječji vrtić ostvaruje dijete koje ima prebivalište ili boravište na području Grada Karlovca, dijete smješteno u udomiteljsku obitelj ili ustanovu socijalne skrbi, a čiji udomitelj ima prebivalište ili boravište na području Grada Karlovca, odnosno ako ustanova socijalne skrbi ima sjedište ili podružnicu na području Grada Karlovca, dijete stranac s odobrenim stalnim boravkom na području Grada Karlovca, dijete koje ima priznat status sukladno propisima o međunarodnoj i privremenoj zaštiti.

Članak 3.

U Dječji vrtić se mogu upisati djeca od navršenih godinu dana života do polaska u osnovnu školu.

Prednost pri upisu u Dječji vrtić za iduću pedagošku godinu ostvaruju djeca koja do 1. travnja tekuće godine navrše četiri godine života, a ispunjavaju uvjet iz članka 2. ove Odluke.

Ako se u Dječji vrtić ne mogu upisati sva prijavljena djeca, nakon upisa djece iz stavka 2. ovog članka se upisuju djeca koja ostvare najviše bodova prema sljedećim kriterijima:

|  |  |
| --- | --- |
| **KRITERIJ** | **PRIJEDLOG** |
| Dijete s prebivalištem ili boravištem na području Grada Karlovca | 30 |
| Djeca oba zaposlena roditelja | 25 |
| Djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja | 15 |
| Djeca samohranih roditelja | 5 |
| Djeca koja su ostvarila pravo na socijalnu uslugu smještaja u udomiteljskim obiteljima | 5 |
| Djeca roditelja invalida Domovinskog rata | 4 |
| Djeca jednoroditeljskih obitelji | 3 |
| Djeca osoba s invaliditetom upisanih u Hrvatski registar osoba s invaliditetom | 3 |
| Djeca iz obitelji s troje ili više djece | Po 2 boda za svako dijete |
| Djeca roditelja koji primaju doplatak za djecu ili roditelja korisnika zajamčene minimalne naknade | 2 |

Red prvenstva iz stavka 3. ovog članka razrađuje se metodom bodovanja, a prvenstvo pri upisu u okviru utvrđenog broja slobodnih mjesta ostvaruje dijete s većim zbrojem bodova na listi prvenstva.

Ukoliko dvoje ili više djece ostvare isti broj bodova, djeca se rangiraju prema kronološkoj dobi, od najstarijeg prema najmlađem.

Ukoliko se u Dječji vrtić ne mogu upisati sva djeca iz stavka 2. ovog članka, na njih se također primjenjuju kriteriji utvrđeni u stavku 3. ovog članka.

Članak 4.

Dječji vrtić zadržava pravo rasporeda djece po objektima i programima sukladno raspoloživom kapacitetu pojedinog objekta.

Članak 5.

Postupak upisa djece u Dječji vrtić te organizacija prijema novoupisane djece iz članka 4. ove Odluke utvrđuje Dječji vrtić svojim općim aktom kojeg donosi Upravno vijeće Dječjeg vrtića.

Općim aktom iz stavka 1. ovog članka utvrdit će se kriteriji i prednosti za razmještaj djece prema ostvarenom broju bodova, kronološkoj dobi djeteta i specifičnostima obiteljske situacije (npr. djeca čiji brat ili sestra već pohađaju željeni objekt, mjesto zaposlenja oba roditelja i slično).

Članak 6.

Djeca s teškoćama u razvoju upisuju se u redovite programe Dječjeg vrtića sukladno Zakonu o predškolskom odgoj u i obrazovanju.

Prosudbu o uključivanju djece s teškoćama u razvoju u odgojno obrazovne skupine, djece sa zdravstvenim teškoćama i oštećenjima, odnosno sve djece koja pri upisu imaju priložene preporuke stručnjaka, donosi stručno povjerenstvo Dječjeg vrtića.

Članak 7.

Dječji vrtić osigurat će ostvarivanje programa predškole za svu djecu koja nisu uključena u redoviti ili posebni program predškolskog odgoja, uz uvjete propisane Zakonom o predškolskom odgoju i obrazovanju.

Članak 8.

Danom stupanja na snagu ove Odluke prestaju važiti Obvezne upute za izradu Pravilnika o upisu djece u dječje vrtiće kojima je osnivač Grad Karlovac (Glasnik Grada Karlovca 02/12).

Članak 9.

Ova Odluka stupa na snagu osmoga dana od dana objave u Glasniku Grada Karlovca.

PREDSJEDNIK GRADSKOG VIJEĆA

Marin Svetić, dipl.ing.šumarstva